ล่องเรือ แลนก ทะเลน้อย ที่พัทลุง
ล่องเรือ แลนก ทะเลน้อย ที่พัทลุง      ทะเลน้อย เป็นแหล่งน้ำจืดขนาดใหญ่ อยู่ตอนบนสุดของทะเลสาบสงขลา ตั้งอยู่ในพื้นที่อำเภอควนขนุน จังหวัดพัทลุง มีพืชน้ำ ทั้งบัวสาย  บัวหลวง ผักตบชวา กระจูด และสาหร่าย หลากหลายสายพันธุ์ โดยพืชน้ำเหล่านี้ เป็นแหล่งที่อยู่อาศัย แหล่งอาหารและแหล่งทำรังวางไข่ของนกนานาชนิด  ซึ่งทุกปีตั้งแต่เดือนมกราคม  ไปจนถึงเดือนกรกฎาคม เป็นช่วงฤดูกาลท่องเที่ยว “ เทศกาลล่องเรือ แลนกทะเลน้อย ” บัวแดงกว่า 2 พันไร่ กำลังชูช่อดอก เพื่อรับแสงตะวันของเช้าวันใหม่ ฝูงนกนานาชนิดโบยบินออกจากรังหาแหล่งอาหาร บ้างก็จิกกินแมลงและเกสรดอกบัว ส่งเสียงแส้ซ้องทั่วท้องทะเล เหมือนเป็นการเชื้อเชิญให้เหล่าบรรดาเพื่อนฝูง ออกหาอาหารด้วยกัน นายมนัส ชัยโรจน์สัมพันธ์ ท่องเที่ยวและกีฬาจังหวัดพัทลุง กล่าวว่า ทุกปี ตั้งแต่เดือนมกราคมจนถึงเดือนกรกฎาคม จังหวัดพัทลุงจะเปิดฤดูกาลท่องเที่ยว  เทศกาล “ ล่องเรือแลนก ทะเลน้อย” เพื่อให้นักท่องเที่ยว ได้ชมธรรมชาติ และสัมผัสความงดงามของทะเลน้อยตลอดเส้นทางการล่องเรือ นักท่องเที่ยวจะได้สัมผัสกับความงดงามของดงบัวแดงกว่า 2,000 ไร่ หรือทะเลล้านบัว และนกน้ำนานาชนิด ที่ออกหากินในยามเช้า  ซึ่งนอกจากนักท่องเที่ยว จะได้สัมผัสและชมความงดงามของทะเลล้านบัวแล้ว ยังสามารถล่องเรือชมวิถีชีวิตของฝูงควายน้ำ ซึ่งมี่หนึ่งเดียว ในประเทศไทย   ดูการยกยอยักษ์ วิถีชีวิตของพี่น้องชาวประมงพื้นบ้าน  ตลอดระยะทางกว่า 1 ชั่วโมง นักท่องเที่ยวจะได้สัมผัสกับกลิ่นอายธรรมชาติของทะเลน้อยทั้งฝูงนกน้ำนานาชนิด  ดงบัวแดง  ฝูงควายน้ำ  และวิถีชีวิตของชาวประมงพื้นบ้าน  ทะเลน้อยพัทลุง .... มีอะไรให้คุณมากกว่า ..ที่คุณคิด หากคุณได้ไปสัมผัส